ஆசான் மாணாக்க நெறியில், மாணாக்கர் ஆசானுக்கு அன்புப் பணிவிடைகள் செய்தல் உண்டு என்கின்றார் திருமூலர். இறைவனே நல்லாசானாக வெளிப்பட்டு அருளும் பேறு பெற்ற நாயன்மார்கள் ஆசான் பணிவிடைகள் செய்துள்ளனர். அவர்கள், ஆசானாக வந்தருளிய பெருமானைக் கண்ணால் காண்டல், பெருமானுக்குத் திருமுழுக்குச் செய்தல், ஒப்பனை செய்தல், புகை காட்டுதல், ஒளி காட்டுதல், திருவமுது படைத்தல், மலரிடுதல், முறைப்படி வழிபடல், பெருமானை மனத்தில் எண்ணுதல், பெருமானின் திருவடியைத் தொட்டு வணங்குதல், பெருமானைப் போற்றிப் பாடுதல், பெருமானின் திருவடிகளைத் தலைமேல் சூடிக்கொள்ளுதல் போன்றவற்றைச் செய்தனர். இதனாலே அவர்கட்குச் சிவ அறிவுப்பெருகித் திருவடிப்பேறு கிட்டியது என்பதனைத், “தெரிசிக்கப் பூசிக்கச் சிந்தனை செய்யப், பரிசிக்கக் கீர்த்திக்கப் பாதுகஞ் சூடக், குருபத்தி செய்யுங் குவலயத் தோர்க்குத், தரும்முத்திச் சார்பூட்டும் சன்மார்க்கந் தானே” என்று திருமூலர் குறிப்பிடுகின்றார்.